Behandling av brystkreftpasienter avhenger av at hver pasient blir gruppert riktig etter hvilken type brystkreft pasienten har, og hvor alvorlig stadium sykdommen befinner seg i. Det er videre et stort behov for bedre behandling av de pasientene som har dårlig prognose.
Forskerne har tidligere identifisert en pasientgruppe med immunegenskaper som kan fremme vekst av tumor og i sin tur dårlig prognose og respons på behandling. Her vil forskerne bruke kunnskapen sin å utvikle en metode for å lettere kunne identifisere pasienter med dårlig prognose, hvilke celletyper dette er forbundet med og samtidig teste effekten av nye behandlingsmetoder. Håpet er å rutinemessig kunne påvise disse pasientene og tilby en målrettet behandling med færre bivirkninger og bedre overlevelse.
Kreftforeningen støtter prosjektet med 7 288 000 kroner.
Prosjektet ledes av Xavier Tekpli, postdoktor i gruppen Kreftgenomisk variasjon, som ledes av Vessela Kristensen. Gruppen består av ni medlemmer. Dette er første gang Tekpli får midler av Kreftforeningen gjennom Open Call. Dette prosjektet finansieres gjennom OUS.